27 reeds dood oor besnydings wat skeefloopArgieffoto (Foto: Dingeman, Wikimedia Commons) Minstens 27 persone is reeds vanjaar dood, ŉ afname van die 44 wat in 2015 by inisiasieskole gesterf het, het die departement van samewerkende regering en tradisionele sake Dinsdag gesê. “Die ministerie betreur die ontydige afsterwe van hierdie jong mans en stuur sy meegevoel aan die families en vriende van die oorledenes,” het die departement gesê. “Die adjunkminister [Obed Bapela, verantwoordelik vir tradisionele sake], het gesê dit is onaanvaarbaar dat persone wat die inisiasieskole bywoon steeds sterf, selfs wanneer maatreëls in plek gestel is om dié uitdaging aan te spreek.” Volgens die departement is dit dieselfde probleme waaroor gemeenskappe reeds gewaarsku is, soos dehidrasie, besnydingsprosedures wat skeefloop en talle ander oorsake wat verlede jaar tot sterftes gelei het. Die inisiasieseisoen het die afgelope naweek tot ŉ einde gekom met vyf provinsies, Gauteng, Noordwes, die Oos-Kaap, Mpumalanga en Limpopo, wat as probleemgebiede uitgewys is. Die hoogste getal sterftes is in die Oos-Kaap aangemeld (18), terwyl Limpopo, Mpumalanga en Gauteng elk twee sterftes aangemeld het. Drie persone is in Noordwes oorlede. Bapela het vandeesmaand die verskillende provinsies besoek en die ontvoering van jong seuns en onervare tradisionele chirurge veroordeel. “Die besoeke was ook deel van die departement se poging om onwettige inisiasieskole hok te slaan. Die adjunkminister het ook met ouers vergader wie se kinders ontvoer is en wie se kinders gesterf het. Hy het ook in gesondheidsentrums en hospitale besoek afgelê by jong mans wat gered is.” Die departement sal in November ŉ beraad hou vir tradisionele leiers, waar alle tradisionele sake, insluitend inisiasiepraktyke, bespreek sal word.